钦定古今图书集成/历象汇编/乾象典/第024卷 > 《淮南子》 > 《天文训》
## 钦定古今图书集成/历象汇编/乾象典/第024卷 > 《淮南子》 > 《天文训》

积阳之热气生火，火气之精者为日。积阴之寒气为
水，水气之精者为月。

日者，阳之主也，是故春夏则群兽除，日至而麋鹿解。
月者，阴之宗也，是以月虚而鱼脑减，月死而蠃蛖膲。
何谓五星？东方木也，其帝太皞，其佐句芒，执规而治
春，其神为岁星，其兽苍龙，其音角，其日甲乙，南方火
也，其帝炎帝，其佐朱明，执衡而治夏，其神为荧惑，其
兽朱鸟，其音征，其日丙丁，中央土也，其帝黄帝，其佐
后土，执绳而制四方，其神为镇星，其兽黄龙，其音宫，
其日戊己，西方金也，其帝少昊，其佐蓐收，执矩而治
秋，其神为太白，其兽白虎，其音商，其日庚辛，北方水
也，其帝颛顼，其佐元冥，执权而治冬，其神为辰星，其
兽元武，其音羽，其日壬癸。太阴在四仲，则岁星行三
宿。

〈注〉仲，中也。四中，谓太阴在卯酉子午四面之中。

太阴在四钩，则岁星行二宿。

“丑钩辰，申钩已，寅钩亥，未钩戌。” 谓太阴在四角。

“二，八十六，三四十二”，故十二岁而行二十八宿，日行
十二分度之一，岁行三十度十六分度之七，十二岁
而周。荧惑常以十月入太微，受制而出行，列宿司无
道之国，出入无常。镇星以甲寅元始建斗岁，镇行一
宿，日行二十八分度之一，岁行十三度百一十二分
度之五，一十八岁而周。太白《元始》以正月甲寅，与荧
“惑晨出东方，二百四十日而入，入百二十日而夕出
西方，二百四十日而入，入三十五日而复出东方。出
以辰戌，入以丑未。辰星正四时，常以二月春分效奎、
娄；以五月夏至效东井、舆鬼；以八月秋分效角、亢；以
十一月冬至效斗、牵牛。出以辰戌，入以丑末，出二旬
而入。晨候之东方，夕候之西方。”